**ВИКИ-ЋОШАК И ВИКИ ВОЛИ ЗЕМЉУ НА НИШВИЛ ЏЕЗ ФЕСТИВАЛУ**

*Београд, 9. август 2017* - **Изложба најлепших фотографија природе са овогодишњег наградног фото-конкурса *Вики воли Земљу* биће постављена на зидинама Нишке тврђаве током трајања Нишвил џез фестивала, од 10 - 13. августа. Поред изложбе, посетиоци ће моћи да се информишу о програмима, пројектима и активностима Викимедије Србије у оквиру инфо-пулта, популарно названог „Вики-ћошак”.**

[Фото-конкурс „Вики воли Земљу“](http://wle.wikimedia.rs/) и ове године је привукао бројне такмичаре који су желели да допринесу увећању слободног садржаја фотографијама заштићених природних добара. Од преко [1500 фотографија](https://commons.wikimedia.org/wiki/Category%3AImages_from_Wiki_Loves_Earth_2017_in_Serbia), у јакој конкуренцији, чак две фотографије Нишлије Бранислава Стојковића освојиле су награде ([друго](https://commons.wikimedia.org/wiki/File%3ABlizu_sela_Kalna%2C_Stara_Planina.jpg) и [треће](https://commons.wikimedia.org/wiki/File%3ABabin_Zub%2C_Stara_Planina.jpg) место). Тако ће изложба на Нишвилу бити сјајна прилика да награђене радове виде на платнима и суграђани г. Стојковића, али и сви други посетиоци овог интернационалног џез фестивала.

Током три дана трајања фестивала, простор поред Пашиног конака биће резервисан и за Вики-ћошак - место где ће сви заинтересовани моћи да добију одговоре на питања о највећој светској енциклопедији, слободним лиценцама, стварању, умножавању и дељењу слободног садржаја, као и свим другим питањима из вики света и мисији Викимедијиног покрета.

Изложба Вики воли Земљу и Вики-ћошак на Нишвилу су само део активности које Викимедија Србије спроводи у овом делу земље кроз програме [подршке заједници](https://rs.wikimedia.org/wiki/%D0%9F%D0%BE%D0%B4%D1%80%D1%88%D0%BA%D0%B0_%D0%B7%D0%B0%D1%98%D0%B5%D0%B4%D0%BD%D0%B8%D1%86%D0%B8), прикупљања [слободног садржаја](https://rs.wikimedia.org/wiki/%D0%A1%D0%BB%D0%BE%D0%B1%D0%BE%D0%B4%D0%B0%D0%BD_%D1%81%D0%B0%D0%B4%D1%80%D0%B6%D0%B0%D1%98) и [доделе грантова](https://rs.wikimedia.org/wiki/%D0%93%D1%80%D0%B0%D0%BD%D1%82%D0%BE%D0%B2%D0%B8). На овај начин пружена је подршка волонтерским пројектима ширења слободног знања, попут пројеката [*Дивљи вики паркови*](http://bddsp.org.rs/divlji-viki-parkovi/), [*Вики Југ*](https://sr.wikipedia.org/sr/%D0%92%D0%B8%D0%BA%D0%B8%D0%BF%D0%B5%D0%B4%D0%B8%D1%98%D0%B0%3A%D0%92%D0%B8%D0%BA%D0%B8%D0%BF%D1%80%D0%BE%D1%98%D0%B5%D0%BA%D0%B0%D1%82_%D0%92%D0%B8%D0%BA%D0%B8_%D0%88%D1%83%D0%B3), [*Југоисток кроз објектив*](https://commons.wikimedia.org/wiki/Category%3AWikiproject_Southeast_through_the_lens) који су допринели увећању садржаја Википедије на српском језику и Викимедијине оставе.

*Додатне информације:*

Викимедија Србије је невладино, нестраначко и непрофитно удружење, чији су циљеви промоција и подржавање стварања, сакупљања и умножавања слободног садржаја на српском језику искључиво на непрофитан начин, као и идеје да сви људи имају једнак приступ знању и образовању.

Удружење је регистровано у Србији и делује као једини званични огранак Викимедије у Србији. Задужбина Викимедија је међународна непрофитна организација која координира активностима независних националних огранака са којима дели исте циљеве и одржава Википедију и друге вишејезичке вики пројекте: Викивести, Викиречник, Викикњиге, Викизворник, Викицитат, Викиверзитет и Викимедијину оставу.